মাত্র ২৪ ঘণ্টা আগেই নারী দিবস নিয়ে ঘটা করে হাজারো অনুষ্ঠান, মিছিল-আলোচনা হয়েছে। কিন্তু নারী নিরাপত্তার ছবিটা কি এতটুকু বদলেছে? খাস কলকাতায়, আজ দিনেদুপুরে চলন্ত ট্যাক্সিতে দুই মহিলার শ্লীলতাহানি করল চালক। ট্রাফিক সার্জেন্টের তত্‍পরতায় গ্রেফতার হয়েছে অভিযুক্ত।   ট্যাক্সিতে মা ও মেয়ে। ডাক্তার দেখানোর জন্য  মা'কে নিয়ে সোমবার সকালে পূর্বাচল থেকে হোসেনপুরের দিকে যাচ্ছিলেন ওই মহিলা। ই এম বাইপাস ধরে যাওয়ার পথে ট্যাক্সি তখন অভিষিক্তা মোড়ের কাছাকাছি। গাড়ির মধ্যেই চালক টিঙ্কু দাস অভব্য আচরণ শুরু করে দেয় বলে অভিযোগ। পিছনের কাচ নামানোর অছিলায় মহিলার শ্লীলতাহানি করা হয়।  বৃদ্ধা মা'কে ট্যাক্সিচালকের হাত থেকে কোনওমতে ছাড়িয়ে নেন মহিলা। তত্‍পর ছিলেন ট্রাফিক সার্জেন্টও। সঙ্গে সঙ্গে গ্রেফতার করা হয় ট্যাক্সি চালককে।